CELEX: 32019D0689
Language: bg
Date: 2019-01-16 00:00:00
Title: Решение за изпълнение (ЕС) 2019/689 на Комисията от 16 януари 2019 година относно пилотен проект за прилагане на някои разпоредби за административно сътрудничество в Директива 91/477/ЕИО на Съвета посредством Информационната система за вътрешния пазар (Текст от значение за ЕИП.)

3.5.2019   
               
               
                  BG
               
               
                  Официален вестник на Европейския съюз
               
               
                  L 116/75
               
            
         РЕШЕНИЕ ЗА ИЗПЪЛНЕНИЕ (ЕС) 2019/689 НА КОМИСИЯТА
         от 16 януари 2019 година
         относно пилотен проект за прилагане на някои разпоредби за административно сътрудничество в Директива 91/477/ЕИО на Съвета посредством Информационната система за вътрешния пазар
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1024/2012 на Европейския парламент и на Съвета от 25 октомври 2012 г. относно административно сътрудничество посредством Информационната система за вътрешния пазар и за отмяна на Решение 2008/49/ЕО на Комисията („Регламент за ИСВП“) (1), и по-специално член 4, параграф 1 от него,
         като има предвид, че:
         
                     (1)
                  
                  
                     Създадената с Регламент (ЕС) № 1024/2012 Информационна система за вътрешния пазар („ИСВП“) е достъпно по интернет софтуерно приложение, разработено от Комисията в сътрудничество с държавите членки, с цел да им се помогне да спазват установените в актовете на Съюза изисквания за информационен обмен, като им се осигури централизиран механизъм за комуникация, с който да се улесни трансграничният обмен на информация и взаимното съдействие.
                  
               
                     (2)
                  
                  
                     По силата на член 4, параграф 1 от Регламент (ЕС) № 1024/2012 Комисията може да изпълнява пилотни проекти, за да прецени дали ИСВП би била ефективно средство за прилагане на разпоредбите за административно сътрудничество на актове на Съюза, които не са изброени в приложението към посочения регламент.
                  
               
                     (3)
                  
                  
                     В Директива 91/477/ЕИО на Съвета (2) се предвижда административно сътрудничество между държавите членки при контрола върху придобиването и притежаването на огнестрелни оръжия. Член 13 от директивата задължава Комисията да определи реда и условията за системния обмен по електронен път на определена информация. Комисията прие Делегиран регламент (ЕС) 2019/686 (3) за определяне на реда и условията за системния обмен по електронен път на информация, свързана с пренасянето на огнестрелни оръжия в рамките на Съюза. ИСВП би могла да бъде ефективен инструмент за прилагане на разпоредбите относно административното сътрудничество, попадащи в обхвата на посочения делегиран регламент. Следователно тези разпоредби следва да бъдат предмет на пилотен проект по член 4 от Регламент (ЕС) № 1024/2012.
                  
               
                     (4)
                  
                  
                     ИСВП следва да предоставя функционалните възможности, с които на посочените в член 13, параграф 3 от Директива 91/477/ЕИО национални органи да се позволи изцяло да изпълнят задълженията си, определени в членове 4, 5 и 6 от Делегиран регламент (ЕС) 2019/686.
                  
               
                     (5)
                  
                  
                     По отношение на съдържащите лични данни информация и документи, които се предоставят или се качват в рамките на пилотния проект, следва ясно да се определи датата, на която се счита, че процедурата по административно сътрудничество официално приключва, така че да се гарантира, че личните данни се блокират и заличават веднага щом престанат да бъдат необходими за целите, за които са били събрани. Датата, на която се счита, че процедурата по административно сътрудничество официално приключва, следва да бъде посочената от компетентния орган дата на изтичане на валидността на съответния документ на предварително съгласие, разрешително за пренасяне или придружаващ документ.
                  
               
                     (6)
                  
                  
                     По силата на член 4, параграф 2 от Регламент (ЕС) № 1024/2012 Комисията трябва да представи на Европейския парламент и на Съвета оценка на резултатите от пилотния проект. Целесъобразно е да се уточни датата, до която тя трябва да направи това.
                  
               
                     (7)
                  
                  
                     Мерките, предвидени в настоящото решение, са в съответствие със становището на комитета, създаден по силата на член 24 от Регламент (ЕС) № 1024/2012,
                  
               ПРИЕ НАСТОЯЩОТО РЕШЕНИЕ:
         
            Член 1
            Пилотен проект
            Доколкото посоченият в член 13, параграфи 2 и 4 от Директива 91/477/ЕИО обмен на информация попада в обхвата на Делегиран регламент (ЕС) 2019/686, той е обект на пилотен проект за прилагане, чрез Информационната система за вътрешния пазар („ИСВП“), на съдържащите се в посочените параграфи разпоредби относно административното сътрудничество, както е доизяснено подробно в посочения делегиран регламент.
         
         
            Член 2
            Компетентни органи
            За целите на пилотния проект, за компетентни органи се считат посочените в член 13, параграф 3 от Директива 91/477/ЕИО национални органи.
         
         
            Член 3
            Административно сътрудничество между компетентните органи
            
               1.   За целите на административното сътрудничество, подробно изложено в член 4 от Делегиран регламент (ЕС) 2019/686, ИСВП разполага с функция за уведомяване за посочените в същия член качване на документи и предаване на информация.
            
            
               2.   За целите на административното сътрудничество, подробно изложено в член 5 от Делегиран регламент (ЕС) 2019/686, ИСВП позволява съхраняване и обмен на посочените в същия член списъци на огнестрелни оръжия.
            
            
               3.   За целите на административното сътрудничество, подробно изложено в член 6 от Делегиран регламент (ЕС) 2019/686, ИСВП разполага с функция за уведомяване за посочените в същия член качване на документи и предаване на информация.
            
         
         
            Член 4
            Официално приключване на процедурите по административно сътрудничество
            За целите на блокирането и заличаването на личните данни по силата на член 14 от Регламент (ЕС) № 1024/2012, за датата, на която официално приключва дадената процедура по административно сътрудничество, се счита датата на изтичане на валидността, посочена по силата, според случая, на член 4, параграф 1, буква д) или член 6, параграф 1, буква ж) от Делегиран регламент (ЕС) 2019/686.
         
         
            Член 5
            Мониторинг и предоставяне на информация
            Комисията предоставя на държавите членки статистически данни и информация за използването на ИСВП и функционирането на пилотния проект. В тези информационни бюлетини не се включват статистически данни за броя и категориите огнестрелни оръжия, пренесени между държавите членки.
         
         
            Член 6
            Оценка
            Оценката на резултатите от пилотния проект, предвидена в член 4, параграф 2 от Регламент (ЕС) № 1024/2012, се представя на Европейския парламент и на Съвета до 31 декември 2022 г. включително.
         
         
            Член 7
            Влизане в сила
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 16 януари 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 316, 14.11.2012 г., стр. 1.
         
            (2)  Директива 91/477/ЕИО на Съвета от 18 юни 1991 г. относно контрола на придобиването и притежаването на оръжие (ОВ L 256, 13.9.1991 г., стр. 51).
         
            (3)  Делегиран регламент (ЕС) 2019/686 на Комисията от 16 януари 2019 г. за определяне на реда и условията съгласно Директива 91/477/ЕИО на Съвета за системния обмен по електронен път на информация, свързана с пренасянето на огнестрелни оръжия в рамките на Съюза (вж. страница 1 от настоящия брой на Официален вестник).